**LETNI NAČRT 2025**

**ŠD ULTIMATE FRISBEE MARIBOR**

*Maribor, januar 2025*

Pripravil: Miha Govedič, podpredsednik upravnega odbora Športnega društva Ultimate Frisbee Maribor



v sodelovanju z:



## **ŠD ULTIMATE FRISBEE MARIBOR**

ŠD Ultimate frisbee Maribor pod imenom Maribor ultimate (v nadaljevanju: MU) je bilo ustanovljeno marca 2008, ko so ustanovni člani društva na prvi seji odločili o začetku organiziranega in legitimnega delovanja naše mlade športne skupnosti. Takrat mladi in zagnani kolektiv je postavil zdrave temelje za razvoj športne panoge ultimate v vsej štajerski regiji v danes največje in najuspešnejše društvo v Sloveniji, ki trenutno šteje okoli 50 članov.

### Poslanstvo

Usmerjeni v delo z mladimi poganjamo razvoj ultimata v Sloveniji, s čimer omogočamo svojim članom športni razvoj in sledenje zapisanim vrednotam.

### Vizija

V vseh pogledih dolgoročno ostati vodilno ultimate društvo v Sloveniji in postati vodilno društvo v regiji ter vsestransko zgleden športni kolektiv, ki bo z vzgojo novih kakovostnih generacij ključno prispeval k prepoznavanju in razvoju ultimata v lokalnem okolju in širše.

**Vrednote:**

* Spoštovanje športnega duha.
* Ekipno sodelovanje.
* Prizadevanje za športno odličnost.
* Enakost spolov.
* Vključevanje in razvoj mladih igralcev.

### VSEBINA

[1. STRATEŠKE USMERITVE IN CILJI 4](#_Toc199075717)

[2. OPERATIVNI CILJI 5](#_Toc199075718)

[3. PROGRAMSKI NABOR 6](#_Toc199075719)

[4. PREDNOST ČLANSTVA 7](#_Toc199075720)

[5. FINANČNI NAČRT 2025 8](#_Toc199075721)

[6. POSLOVNI CILJI 10](#_Toc199075722)

[7. UPRAVNO ORGANIZACIJSKI CILJI 14](#_Toc199075723)

[8. PROGRAMSKI CILJI 16](#_Toc199075724)

# 1. STRATEŠKE USMERITVE IN CILJI

S hitro rastjo športnega društva in spremembami v lokalnem in mednarodnem okolju je potrebno sestaviti strategijo, ki bo v srednjeročnem obdobju učinkovito delovala in stremela k dolgoročnim ciljem.

V srednjeročnem obdobju (2022–2025) so napori usmerjeni k večanju števila članov, ki se redno ukvarjajo s športno disciplino ultimate, zato je potrebno zagotoviti kakovostne programe tako na rekreativnem kot tekmovalnem področju. Prioriteta so mladinski rekreativni programi, ki služijo kot vstopni nivo - prvi stik mladine z ultimate frizbijem.

Trenutno društvo s partnerskim sodelovanjem s frizbi skupnostjo izvaja dva rekreativna programa namenjena mladim, Šola ultimate frizbija (ŠUF) in Šolska ultimate liga (ŠUL), ki ju želimo v naslednjem obdobju še razširiti. Programa sta namenjena predvsem druženju mladih skozi šport, obenem pa ob koncu šolskega leta omogočata priključitev v tekmovalni program preko selekcijskih postopkov, osredotočena pa sta na mlade med 11. in 14. letom (ŠUF) ter 15. in 19. letom (ŠUL). Rekreativnih programov za mladino v starosti od 20 do 23 let društvo ne načrtuje prednostno, saj se veriga vključevanja začne z mlajšimi. Mladinski rekreativni programi so torej glavni generator novih igralcev v naši regiji, zato je potrebno okrepiti in profesionalizirati kadrovsko ekipo, povečati infrastrukturne kapacitete ter posledično povečati kapacitete programov in udeležencev.

Vzporedno z rekreativnim programom bo društvo omogočalo tudi tekmovalne programe v obliki rednih vadbenih in tekmovalnih programov, ki bodo imeli jasno začrtano sezono. Sezona bo vključevala termine vadbe in omejeno število turnirjev, ki bodo delno ali polno sofinancirani s strani društva z namenom mlajše skupine motivirati za napredek in članstvo v tekmovalnih programih. Tekmovalni programi so usmerjeni v doseganje vrhunskih rezultatov na lokalni in mednarodni ravni. Dober tekmovalni program nam zagotavlja tudi večje število mest v reprezentančnih selekcijah in s tem dodatno motivacijo v tekmovalnem razvoju mladih športnikov. V prvi polovici srednjeročnega obdobja bomo omogočali dve tekmovalni članski skupini (eno žensko in eno moško), v nadaljevanju pa bomo ločene tekmovalne programe omogočali tudi v mlajših selekcijah (U20).

Med pomembnimi strateškimi cilji je tudi medsebojno povezovanje članov preko prostovoljnih organizacijskih in socialnih aktivnosti. Jasna struktura in načrt prostovoljstva bo omogočala članom, da se dokažejo v različnih položajih, ki niso nujno povezani s športno dejavnostjo in so lahko tudi tržne, promocijske, logistične in vodstvene narave. Program prostovoljstva bo omogočil društvu, da pridobi izkušen vodstven kader, članom pa zraven osebnega zadovoljstva tudi izkušnje in delovne reference.

# 2. OPERATIVNI CILJI

Operativni cilji so merljivi cilji, s katerimi društvo primerja začrtano z izvedenim, kakovost s kvantiteto in ostale spremenljivke, ki vplivajo na uspešnost izvedenih aktivnosti. V nadaljevanju je navedenih nekaj takih ciljev:

### 1. Povečanje aktivnega članstva

* Obdržati število članov z vključitvijo v projekte MU (ŠUF in ŠUL).
* Obdržati število vadbenih skupin.
* Obdržati število promocijskih dejavnosti.

### 2. Dvig kakovosti in doseganje rezultatov

* Jasna struktura sezone tekmovalnih skupin.
* Sofinanciranje tekmovalnih aktivnosti.
* Večja frekventnost organizacije in udeležbe na regijskih tekmovanjih.
* Izobraževanje in profesionalizacija kadra.

### 3. Nadgradnja in prilagoditev delovanja društva

* Vzpostaviti načrt prostovoljstva in kadrovski načrt društva.
* Določiti kriterije za napredovanja v kadrovski strukturi.
* Povezovanje društva z lokalno skupnostjo.
* Zagotoviti delovne skupine za tržne in gospodarske dejavnosti.
* Zagotoviti infrastrukturo za nemoten vadbeni proces.
* Zagotoviti proračun za izvajanje programov društva.

### 4. Vzpostavitev sodelovanja z ostalimi društvi iz regije

* Kreiranje skupnih podpornih skladov in delovnih teles.
* Sodelovanje z društvi pri razvojnih projektih.
* Izmenjava izkušenj in podpora mlajšim društvom.
* Prenos dobrih praks iz tujine.

# 3. PROGRAMSKI NABOR

MU nudi pester nabor programov, ki so prilagojeni različnim starostnim skupinam in različnim predhodnim znanjem. Programe izvajamo na podlagi dolgoletnih izkušenj pridobljenih iz lastnih in mednarodnih izobraževanj.

1. **ŠOLA ULTIMATE FRIZBIJA** – vzpostavitev medsebojno povezanih osnovnošolskih programov v regiji z namenom spodbujanja športne aktivnosti in spoznavanja športne panoge ultimate. Program je sestavljen iz izvajanja redne vadbe in tekmovanj med vadbenimi skupinami, s poudarkom na športnem obnašanju in krepitvi gibalnih sposobnosti otrok.
2. **ŠOLSKA ULTIMATE LIGA** – program redne vadbe na srednjih šolah, namenjen dijakom srednjih šol, na katerih se program izvaja. Vadbo povezuje serija enodnevnih dvoranskih turnirjev, kjer šolske ekipe tekmujejo med seboj. Med turnirji izvajamo različne delavnice na temo športnega obnašanja in poznavanja pravil športa. Za redno vadbo in organizacijo ekip skrbijo trenerji, ki so za svoje delo licencirani s strani društva. Program ŠUL je bil ustanovljen leta 2015 in ga izvaja okoli 10 srednjih šol po Sloveniji.
3. **TEKMOVALNI PROGRAMI** – izbranim članom tekmovalnih skupin omogočamo redno vadbo pod strokovnim vodstvom. Uporabljajo lahko vso razpoložljivo infrastrukturo in opremo namenjeno osebni in skupinski vadbi ter tekmujejo na največjih evropskih tekmovanjih in na državnem prvenstvu v izbranih divizijah. V naslednjem srednjeročnem obdobju pričakujemo redno udeležbo na največjih mednarodnih turnirjih in do konca srednjeročnega obdobja (2025) uvrstitev med prvih 8 ekip na regijskem turnirju v mešani diviziji.
4. **ORGANIZACIJA TEKMOVANJ** – z organizacijo tekmovanj omogočamo tesnejši stik lokalne skupnosti s športno panogo. Z izvzetimi šolskimi prvenstvi lahko organizacija tekmovanj predstavlja tudi dodaten vir dohodkov društva za sofinanciranje tekmovalnih programov. Zraven šolskih turnirjev in prvenstev društvo organizira tudi državna prvenstva in mednarodne turnirje na travi in v dvorani, a tudi večje mednarodno tekmovanje.
5. **ORGANIZACIJA PROMOCIJ** – povpraševanje po promocijskih aktivnostih v regiji narašča, zato je društvo vzpostavilo dobro organizirano in izkušeno ekipo promotorjev, ki skrbijo za izvedbo in organizacijo promocij. Vsi promotorji so prestali društveno izobraženje za promotorje, ki omogoča mladim članom, da se pridružijo ekipi za promocije. Promotorji se najpogosteje udeležujejo promocij na šolah, mladinskih centrih, javnih prireditvah, podjetjih itd.
6. **MU IZOBRAŽEVANJA** – predstavlja stičišče informacij in znanja na področju športne panoge ultimate za športne organizacije, strokovni kader in posameznike. Ključne dejavnosti:

usposabljanja, seminarji, tematske delavnice, tečaji, predavanja in mentorstvo.

# 4. PREDNOST ČLANSTVA

### 1. Možnost sodelovanja v vadbenih programih

* Uporaba vadbenih prostorov.
* Strokovno vodstvo.
* Udeležba in sofinanciranje udeležbe na turnirjih.
* Udeležba na delavnicah društva.
* Možnost napredovanja v tekmovalne skupine.

### 2. Sodelovanje pri društvenih projektih

* Sodelovanje pri organizaciji in izvedbi dogodkov.
* Sodelovanje pri mednarodnih projektih.
* Sodelovanje pri organizaciji in izvedbi promocij.
* Udeležba na družabnih srečanjih.

### 3. MU ugodnosti

* 25 % popust na določene društvene artikle.
* Možnost sklenitve ugodnejšega nezgodnega zavarovanja.
* Koriščenje opreme in prostorov za seminarje, sestanke in druga neprofitna srečanja.

### 4. Sodelovanje v organih in delovnih telesih društva

* Vsakoletna udeležba na Zboru članov.
* Glasovalna pravica polnoletnih članov društva na Zboru članov.

# 5. FINANČNI NAČRT 2025

**PREDVIDEN PRORAČUN MARIBOR ULTIMATE ZA LETO 2025**

V spodnji tabeli je predlog uravnoteženega proračuna kot finančna podpora za izpolnjevanje zastavljenega programskega dela v koledarskem letu 2025.

|  |  |
| --- | --- |
| **PRIHODKI** | **NAČRT** |
| Članarine | 2.500,00 EUR |
| Donacije fizičnih in pravnih oseb | 2.000,00 EUR |
| Javni viri financiranja - Fundacija za šport | – |
| Javni viri financiranja - Ministrstvo za gospodarstvo, turizem in šport | – |
| Javni viri financiranja – Mestna občina Maribor | – |
| Javni viri financiranja – društvo v javnem interesu | 6.000,00 EUR |
| Prihodki od prodaje blaga in storitev | 500,00 EUR |
| Prihodki sponzorskih storitev | 400,00 EUR |
| Prihodki mednarodnega turnirja | 1.000,00 EUR |
| Izredni prihodki | 500,00 EUR |
| **Skupaj** | **12.900,00 EUR** |

|  |  |
| --- | --- |
| **ODHODKI** | **NAČRT** |
| Najemnine športne infrastrukture, drugih prostorov vadbe | 6.500,00 EUR |
| Stroški organizacije dogodkov in hrane | 3.500,00 EUR |
| Stroški športne opreme | 1.000,00 EUR |
| Prevozni stroški | – |
| Prijavnine ekip | 800,00 EUR |
| Stroški pogodbenih sodelavcev (trenerjev, študentsko delo in potni stroški) | – |
| Stroški voljenih organov (sejnine, dnevnice, potni in drugi stroški) | – |
| Stroški imenovanih organov (sejnine, dnevnice, potni in drugi stroški) | – |
| Stroški zavarovanj razen nepremičnin | 0,00 EUR |
| Davki | 100,00 EUR |
| Stroški bančnih storitev | 200,00 EUR |
| Računovodske in revizorske storitve | 0,00 EUR |
| Drugi nepredvideni stroški | 100,00 EUR |
| **Skupaj** | **12.200,00 EUR** |

# 6. POSLOVNI CILJI

### a. JAVNI RAZPISI

*Urad za šport Mestne občine Maribor (december-april):* Lokalni razpis letnega programa športa.Delež javnega financiranja športne dejavnosti po večini prihaja iz naslova lokalnih (občinskih) razpisov za šport. Iz tega razloga je treba biti vešč priprave dokumentacije in analize pravilnikov financiranja letnega programa športa.

*Fundacija za šport (oktober, november):* Razpis za sofinanciranje programov v športu.

*Zavod za šport Republike Slovenije Planica (marec, april):* Razpis za organizacijo šolskih športnih tekmovanj in publikacijo v Informatorju športa.

*Športna zveza Maribor (jesen):* Razpis za perspektivne športnike in športne uspehe.

### b. PARTNERSKO SODELOVANJE

V okviru različnih projektov bomo nadgradili že vzpostavljene partnerske odnose tako z javnim sektorjem na nacionalni in lokalni ravni kot z gospodarstvom in civilno družbenimi organizacijami.

### LOKALNO

*Šport Maribor d.o.o.*:

Partnersko sodelovanje s Šport Maribor d.o.o. (bivši javni zavod Športni objekti Maribor) se nanaša na souporabo športnih površin in prostorov, ki jih je društvo v preteklih letih koristilo za potrebe izvajanja svojih programov. Vzpostavili smo dolgoročni odnos z omenjeno družbo, saj nam z njihovimi športnimi površinami že leta omogočajo širjenje športnih programov. Prav tako nam z zadostnim število igrišč nudijo najboljše pogoje za organizacijo tradicionalnega mednarodnega turnirja.

*Športna zveza Maribor*:

Športna zveza Maribor je pomembna partnerska organizacija na lokalnem nivoju, saj skrbi za prepoznavnost vseh panog in strokovno podpira razvoj športa v mestu in regiji.

Organizira pomembne povezovalne dogodke, kot so Športnik leta, Športni vikend Maribora …,na katerih imamo lokalna društva možnost predstaviti svoje programe in ozaveščati javnost.

*Lokalne šole in šolski centri:*

V okviru mladinskih rekreativnih programov bomo poglobili sodelovanje z osnovnimi in srednjimi šolami v Mariboru in okolici.

*Klub mariborskih študentov:*

Organizacija študentskega turnirja in udeležba na dogodkih v organizaciji Kluba mariborskih študentov.

### NACIONALNO

*Frizbi zveza Slovenije:*

Partnerstvo s Frizbi zvezo Slovenije je pomembno s strani strokovnega napredka in napredka v legitimizaciji športa. MU je vodilno društvo v mladinskem razvoju, zato je v njegovem interesu, da sodeluje pri razvoju in snovanju vizije naše panoge v slovenskem prostoru. Reprezentančni kader mladinskih U20 in U17 reprezentanc predstavljajo člani našega društva, prav tako sodelujemo pri razvojnih projektih in pripravljamo razpisno dokumentacijo ter aktivno sodelujemo pri pripravi programa licenciranja. V naslednjem srednjeročnem obdobju želimo še povečati proaktivno sodelovanje z vodstvom nacionalne zveze, na mesta delovnih teles Frizbi zveze Slovenije pa vključiti več svojih članov in s tem prispevati k razvoju panoge.

*Zavod Republike Slovenije za šolstvo:*

Partnerstvo z Zavodom Republike Slovenije za šolstvo društvu omogoča stik s športnimi pedagogi na nacionalnem in lokalnem področju ter posledično omogočilo sodelovanje z vrsto osnovnih in srednjih šol. Zavod organizira seminarje in izobraževanja za pedagoge, kjer ima društvo možnost predstaviti svojo panogo in v njenem okviru koncept *Spirit of the game*. V prihajajočem šolskem letu smo dogovorjeni za izvedbo pilotne študije vpeljave *Spirit of the game* med ure športne vzgoje, kjer bodo sodelovale mariborske srednje šole in njihovi pedagogi. Koordinacijo projekta bo delno prevzelo naše društvo.

*Društvo športnih pedagogov Slovenije:*

Organizira redne seminarje za športne pedagoge iz vse Slovenije. V preteklih letih smo sodelovali na njihovem seminarju z delavnico na temo naše panoge. Veliko pedagogov se posledično odloči tudi za nakup diskov in vpeljavo našega športa v ure športne vzgoje.

*Fakulteta za šport Univerze v Ljubljani:*

Fakulteta za šport je stičišče vseh novih znanj in izobrazbe v Sloveniji. Skupaj s Frizbi zvezo Slovenije koordiniramo program licenciranja naše panoge. Program je potrebno strokovno sestaviti in ga pripraviti v skladu s pravilniki, kjer lahko fakulteta društvu pomaga in ga usmerja. Na Fakulteti za šport deluje tudi Inštitut za šport, znotraj katerega deluje Center za vseživljenjsko učenje, katerega naloga je organizacija seminarjev in dodatnega strokovnega usposabljanja športnih pedagogov.

*Športna unija Slovenije:*

Športna unija Slovenije je množična družbena organizacija športa za vse v Sloveniji, ki združuje raznovrstne športne organizacije iz vse Slovenije, ki delujejo na področju športne rekreacije in športne vzgoje. S članstvom v Športni uniji Slovenije so društvu na voljo nekateri pomembni viri za izvajanje športne rekreacije, hkrati pa omogoča, da se prijavljamo na razpise za organizacijo dogodkov in prejmemo promocijske materiale.

*Frizbi svet, Matic Kuselj s.p.:*

S Frizbi svetom sodelujemo že vrsto let in želimo uspešno sodelovati še v prihodnje. Z njihovo zagnanostjo do širitve vedenja o ultimate frizbiju in našimi člani želimo naše programe ŠUF in ŠUL predstaviti čim več mladim v Sloveniji.

### MEDNARODNO

*Early Recognition Is Critical:*

Sodelovanje z ameriško neprofitno organizacijo E.R.I.C., ki spodbuja aktivno preživljanje prostega časa in zdrav življenjski slog preko igre ultimate, hkrati pa otroke osvešča o zgodnjem prepoznavanju raka in o športnemu duhu. Glavni slogan projekta je *Spregovori!*, kar se nanaša na situacije na igrišču med igro ter prepoznavanje simptomov na svojem telesu. Organizacija je močno prisotna v ameriški profesionalni ligi AUDL in predstavlja pomembnega strateškega partnerja za morebitno povečano sodelovanje v prihodnosti. Kot prva organizacija v Evropski uniji smo organizirali *Spregovori!* delavnice (v okviru ŠUL) in poročali o rezultatih v Združene države Amerike, kjer so jih z navdušenjem sprejeli in analizirali. Sodelovanje nameravamo ohraniti in razširiti tudi na druga področja (izmenjave mladine, kadra ipd.).

### c. VADBENA INFRASTRUKTURA IN DRUŠTVENI PROSTORI

Društvene ekipe vadijo na travnatih igriščih v Športnem parku Tabor, s katerimi upravlja Šport Maribor d.o.o. (do septembra 2021 Športni objekti Maribor). Člani ekip so zadovoljni s kakovostjo igrišč, zato je prisoten obojestranski interes, da sodelovanje ostane dolgoročno, s čimer si društvo zagotovi infrastrukturo za izvajanje mladinskih programov.

Za uspešno izvedbo programov ŠUL in ŠUF bo glede uporabe šolske infrastrukture potrebno sprotno dogovarjanje s šolskimi administracijami, saj se projekt izvaja lokalno na šolah. Za organizacijo dvoranskih turnirjev je dimenzijsko najprimernejša dvorana Univerzitetnega športnega centra Leona Štuklja v Mariboru, kjer je mogoče postaviti igrišče uradnih dvoranskih dimenzij, zato bo društvo skušalo tudi vnaprej ohraniti tovrstno sodelovanje.

### d. DOGODKI

Tematski dogodki MU s ciljem informiranja, druženja in izmenjave izkušenj so namenjeni povezovanju članic, partnerjev in strokovnjakov z različnih področij.

* Mednarodni turnir (julij).
* Skupščina MU (november).
* Izobraževanje ŠUL (avgust).
* Festival mariborskega športa (september).
* Izbor športnika Maribora (februar).
* Piknik MU (september).
* Slovesna večerja ob zaključku koledarskega leta (november).

### e. ZALOŽNIŠTVO

Zbiranje, publiciranje, distribuiranje strokovne in druge literature:

* Koledarji MU.
* Priročnik za trenerje ŠUL / ŠUF.
* Priročnik za športne pedagoge.
* Športni duh letaki.
* E.R.I.C. letaki in plakati.

# 7. UPRAVNO ORGANIZACIJSKI CILJI

### a. SKUPŠČINA

Redna seja Zbora članov društva je potekala 21. novembra 2024, ko smo potrdili društveno poročilo o delu za preteklo leto in letni delovni načrt za tekoče leto. Na seji smo opravili tudi volitve organov društva, ki jim je v letu 2024 potekel mandat.

### b. UPRAVNI ODBOR

Upravni odbor se bo sestal predvidoma na štirih rednih sejah (po potrebi tudi korespondenčno) oziroma skladno s potrebami po sprejemanju odločitev za nemoteno delovanje aktivnosti društva. Delovni organi (Strokovni svet, Komisija za priznanja idr. se srečujejo občasno glede na potrebo po izvedbi posamezne naloge oziroma aktivnosti po napotilu upravnega odbora.

### c. NADZORNI ODBOR

Tričlanski nadzorni odbor se bo po potrebi sestal na eni redni seji, v sklopu katere bo izvršil nadzor pravilnosti materialno-finančnega poslovanja. Predsednik Nadzornega odbora ali njegov namestnik bo prisoten na sejah upravnega odbora društva ter bo seznanjen z gradivom in sklepi upravnega odbora, in sicer z namenom spremljanja dela in njegove skladnosti s sprejetimi sklepi skupščine in letnim delovnim ter finančnim načrtom MU.

**d. DISCIPLINSKA KOMISIJA**

Disciplinska komisija se bo sestala po potrebi skladno s pravili društva.

### e. MANAGEMENT

Management društva izvaja uresničitev letnega delovnega načrta društva in ostalih sklepov sprejetih s strani upravnega odbora ter skrbi za operativno administrativna dela, ki se izvajajo na sedežu društva v Mariboru. V sklop managementa sodijo tudi vsi tisti zunanji sodelavci, ki so vezani na izvedbo programov. Predvidena so sodelovanja za: (a) redno vadbo tekmovalnih skupin, (b) koordinacijo mladinskih programov, (c) organizacijo dogodkov in (d) organizacijo strokovnih seminarjev.

Za operativno izvajanje nalog bo vodstvo društva redno sodelovalo (a) z računovodskim servisom, (b) podjetjem za rešitve informacijske tehnologije in (c) podjetjem za grafično oblikovanje. Ostala sodelovanja bodo vzpostavili občasno glede na potrebe in razpoložljiva sredstva.

Management v sodelovanju s pogodbenimi sodelavci in drugimi partnerji sovpada z okvirom finančnih likvidnih zmožnosti društva, projiciranih za leto 2025. Število pogodbenih sodelavcev predstavlja tudi izboljšanje zagotavljanja storitev za člane društva in predvsem prepoznavnost in nadaljnjo uveljavitev društva v slovenskem in mednarodnem prostoru.

### f. PROSTOVOLJSTVO

Načrt prostovoljstva je pomemben element društva. Prostovoljstvo je v osnovi moralna vrednota posameznika, organizirano prostovoljstvo pa je lahko tudi materialna vrednota, ki društvu pomaga v razvoju.

# 8. PROGRAMSKI CILJI

V nadaljevanju so predstavljeni posamezni projekti, ki bodo agenti sprememb v skladu s strateškimi usmeritvami.

### a. ŠOLA ULTIMATE FRIZBIJA



Slika 2: Logotip programa Šola ultimate frizbija

Med letoma 2020 in 2022 je bila razglašene pandemija in so veljali strogi covid-19 ukrepi, zato program ŠUF ni bil izveden. Trenutno se društvo sooča z upadom članov ter pomanjkanjem trenerskega kadra. Z boljšo organizacijsko strukturo ciljamo v sezoni 2025 na ponovno izvajanje programa z vsaj dvema vadbenima skupinama.

S povečanim številom skupin se bo dvignila tudi kakovost programa, saj bodo trenerji lahko organizirali medsebojna tekmovanja in lige, kjer bodo otroci tekmovali. V dogodke bomo lahko intenzivneje vpletali tudi starše, ki bodo lahko pomagali pri organizaciji, logistiki in sestavi sveta staršev.

Cilji:

* Organizirati izobraževanje za trenerje programa ŠUF.
* Organizirati kakovostne predstavitve športa na osnovnih šolah.
* Omogočiti redno vadbo šolarjem.
* Razširiti program na štiri vadbene skupine.
* V program vključiti starše mlajših igralcev in igralk.
* Nuditi medsebojne turnirje in druge raznovrstne aktivnosti.

### b. ŠOLSKA ULTIMATE LIGA



Slika 3: Logotip projekta Šolska ultimate liga

Program redne vadbe na srednjih šolah omogoča mladim nov in svež stik s športom, hkrati pa ponuja ekipno socialno doživetje, ki ga mnogi cenijo skozi celo življenje, tudi po končanem programu.

V sezoni 2025 si želimo predvsem povečati število dijakov v program ŠUL, potem ko nam razmere povezane z razglašeno epidemijo novega koronavirusa niso dopuščale izvajanje tega programa. Posledično smo izgubljali zanimanje dijakov za ta program. Z našo zagnanostjo in pravim pristopom si bomo prizadevali obdržati čim večjo število dijakov v programu.

Program se začne s predstavitvami športa na srednjih šolah, kjer promotorji društva povabijo dijake v šolske ekipe. Posamezna šolska ekipa opravlja redne vadbe v skladu z dogovorom, ki ga trener, zadolžen za določeno šolo, sklene s šolsko administracijo. Program ŠUL omogoča mladim redno športno rekreacijo in še pomembneje: uči jih konceptov *Spirit of the Game*, ki ga podrobneje spoznajo na turnirjih lige, ki so organizirani tekom leta.

V preteklih sezonah je v programu redno sodelovalo 10 srednjih šol, na turnirjih pa smo redno zabeležili v povprečju okoli 120 dijakov. V sezoni 2025 bi z dodatno kapaciteto in izobrazbo trenerjev ter novimi inovativnimi pristopi želeli dvigniti število na 12 srednjih šol (poudarek na pridobitvi novih šol iz Ljubljane) in povprečno število udeleženih na turnirjih na 130 dijakov.

Za promocijo in prepoznavnost lige bo ključno aktivno sodelovanje vseh odgovornih pri posredovanju materialov (slike, video) društveni ekipi za stike z javnostjo za ažurno posodabljanje spletnih vsebin in informiranje medijev.

Cilji:

* Organizirati izobraževanje za trenerje ŠUL.
* Organizirati kakovostne predstavitve športa na srednjih šolah.
* Omogočiti redno vadbo dijakom na srednjih šolah in vzpostaviti šolske ekipe.
* Razširiti program na 12 srednjih šol.
* Povečati povprečno število udeležencev na turnirjih na 130.
* Dvigniti prepoznavnost in skrbeti za redne medijske objave lige.
* Zagotoviti kader za koordinacijo in vadbo.
* Potrditi Pravilnik o delovanju in poslovanju programa ŠUL.

### c. TEKMOVALNI PROGRAM



Slika 4: Trenutna tekmovalna oprema tekmovalne ekipe

Tekmovalni programi predstavljajo temeljno vrednoto društva, ki je doseganje vrhunskih rezultatov na nacionalnem in mednarodnem področju.

Za tekmovalni razvoj društva je potrebno upoštevati tri ključne soodvisne mehanizme:

1. mehanizem pridobivanja igralcev,

2. mehanizem razvoja tekmovalnih igralcev in

3. mehanizem blagovne znamke ekipe.

Mehanizem pridobivanja igralcev vključuje vse razvojne programe opisane v prejšnjih poglavjih. Vključuje pa tudi selekcijski proces igralcev v tekmovalni program, ki mora biti transparenten in pošten.

Drugi mehanizem predstavlja razvoj tekmovalnih igralcev, ko so sprejeti v tekmovalni program. Ta predstavlja največji kos pogače tekmovalnega programa in sestoji iz načrtovanja sezone, treningov, turnirjev in najpomembneje, postavljanja ciljev ekipe. Tekmovalni razvoj igralcev bo sčasoma pripeljal tudi do dviga kakovosti igre in boljših rezultatov. Kdaj in na kakšen način, je odvisno od društvene politike in strokovnega kadra. Trenerji so dolžni treninge prilagoditi potrebam sezone in ciljem, ki so si jih zadali. Za postopni dvig kakovosti je nujno potrebno povečati prisotnost na mednarodnih turnirjih velikega formata ter približati evropsko tekmovalno mentaliteto novim, neizkušenim igralcem. Občutki in doživetja velikih turnirjev bodo v mladih igralcih pomagali vzbuditi željo po osebnem napredku, ki je ključna na poti do kakovostne ekipe in za strokovno delo. Jasno strukturirana sezona in cilji sezone morajo biti znani vnaprej, kakor tudi pričakovane obveznosti igralcev. Druga gonilna sila kakovosti pa so reprezentančne aktivnosti, kjer moramo vzdrževati redno udeležbo svojih članov.

Kakovost tekmovalne ekipe se bo z upoštevanjem zgornjih mehanizmov postopoma dvigovala in lahko v štirih letih doseže vrh evropskih turnirjev. V tem obdobju (2025) lahko pričakujemo tudi vstop Frizbi zveze Slovenije v sistem registracije in kategorizacije športnikov Olimpijskega komiteja Slovenije-Združenja športnih zvez, ki bo omogočal dodatne možnosti javnega financiranja, na podlagi katerega bomo lahko strategijo zasnovali znova. Do takrat se bomo zanašali na obstoječe javno sofinanciranje, sponzorstva in druge produkte društva za sofinanciranje tekmovalnih programov.

#### Cosmo Men in Cosmo Women

Leto 2025 bo namenjeno vzpostavitvi tekmovalnega programa. Začeli bomo z dvema tekmovalnima skupinama pod imenoma Cosmo Men oziroma Cosmo Women. Sodelovanje v tekmovalni skupini je mogoče samo s povabilom trenerja. Začetek sezone določi trener po posvetu z upravnim odborom, ki zagotovi infrastrukturo in potrdi stroškovnik posamezne ekipe. Klubska sezona je, če ni drugače dogovorjeno, sestavljena iz:

1. predsezone (januar - marec),
2. pomladne sezone (april - junij),
3. jesenske sezone (avgust - september),
4. posezone (oktober - december),
5. obdobja neaktivnosti.

V obdobju predsezone (januar - april) bo poudarek na fizični pripravljenosti. Vadba v predsezoni bo sestavljena iz:

1. fitnesa (Univerzitetni športni center Leona Štuklja, pod strokovnim vodstvom fitnes trenerja),
2. tehnike teka in tekaške forme (Atletski stadion Poljane, pod strokovnim vodstvom atletskega trenerja),
3. ekipnih treningov (omejeno število, večino časa v dvorani).

V obdobju pomladne sezone načrtujemo:

1. obisk enega ali dveh regijskih turnirjev,
2. udeležbo na sekcijskih kvalifikacijah za evropski pokal,
3. obisk enega lokalnega turnirja.

V obdobju jesenske sezone načrtujemo:

1. udeležbo na državnih prvenstvih (zunanje, dvoransko, mivka),
2. udeležbo na regijskih kvalifikacijah za evropski pokal.

V obdobju posezone načrtujemo:

1. premor,
2. rekreacijski programi (slovenska ultimate liga).

Obdobja neaktivnosti so načrtovana za obdobja:

1. 15. december 2024 – 15. januar 2025
2. 10. julij 2025 – 10. avgust 2025

#### NextGen

Mladinska tekmovalna ekipa U20 se v 2025 lahko udeleži mladinskih turnirjev, ki jih določi trener, vendar do aprila 2025 ločenih mladinskih treningov ni predvidenih.

Po potrebi in na predlog trenerjev se bo po zaključku ŠUL v aprilu 2025 zagnala mladinska rekreativna skupina, ki bo omogočala dodatne termine vadbe za mladince, ki si želijo dodatnih treningov.

Cilji:

* Vzpostavitev ločene moške in ženske tekmovalne ekipe.
* Redna udeležba ekipe na velikih evropskih tekmovanjih.
* Zagotovitev kakovostnega strokovnega kadra za vodenje ekip.
* Prenovitev celostne grafične podobe tekmovalne ekipe.
* Zagotovitev sofinanciranje tekmovalnih ekip po zmožnostih proračuna društva.
* Osvojeni državni naslovi v naslednjih štirih sezonah.
* Postopen dvig rezultatov na regijskem turnirju (vsako sezono za dve mesti, v naslednjih treh letih).

### d. ORGANIZACIJA TEKMOVANJ

Organizacija tekmovanj društvu omogoča tesnejši stik lokalne skupnosti s športno panogo. V preteklih sezonah (pred epidemijo novega koronavirusa) je društvo z dobro organiziranim prostovoljnim delom uspelo organizirati štiri dvoranske turnirje (ŠUL), dve dvoranski državni prvenstvi ter mednarodni dvodnevni turnir (Woodchuck).

V naslednjem srednjeročnem obdobju želimo ostati v stiku z organizacijo turnirjev, saj nam omogočajo razvoj skupnosti, povezovanje prostovoljcev in sofinanciranje tekmovalnih programov. Načrtujemo tudi organizacijo večjega mednarodnega prvenstva, za kar je potrebno najti ustrezne kapacitete in infrastrukturo.

Cilji:

* Redna in profesionalna organizacija dvoranskih turnirjev in turnirjev na travi.
* Redna prijava na razpise državnih prvenstev s strani Frizbi zveze Slovenije.
* Podpora in organizacija mladinskih razvojnih dogodkov.
* Iskanje novih terminov za organizacijo manjših mednarodnih turnirjev.

### e. ORGANIZACIJA TEKMOVANJ

Povpraševanje po promocijskih aktivnostih v regiji narašča, zato je društvo vzpostavilo dobro organizirano in izkušeno ekipo promotorjev, ki skrbijo za izvedbo in organizacijo promocij. Vsi so prestali društveno izobraženje za promotorje, ki omogoča mladim članom da se pridružijo ekipi za promocije. Promotorji so se v pretekli sezoni najpogosteje udeleževali promocij na osnovnih in srednjih šolah, mladinskih centrih, javnih prireditvah, podjetjih itd.

V naslednji sezoni želimo zadostiti vsem povpraševanjem glede promocij in s pomočjo dobro utečene ekipe promocije uspešno izvesti.

### f. IZOBRAŽEVANJE

Društvo izvaja dve vrsti izobraženj: izobraževanja za člane in strokovne seminarje za športne pedagoge. Izobraževanje članov poteka vsaj enkrat letno in je namenjeno predvsem trenerjem, ki sodelujejo v programu ŠUL, in promotorjem

V naslednjem srednjeročnem obdobju želimo še povečati svojo prisotnost v krogih športnih pedagogov in povečati prepoznavnost panoge po vsej Sloveniji. S sodelovanjem s partnerskimi organizacijami bomo organizirali strokovne seminarje za športne pedagoge in druge delavnice ter se uveljavili kot vodilno izobraževalno telo za področje svoje panoge.

Sodelovali bomo tudi s Frizbi zvezo Slovenije pri pripravi programov licenciranja in gradiv, ki bodo potrebna za uveljavljanje licenc naše športne panoge.

### g. POVEZOVANJE IN SKUPNO UPRAVLJANJE REGIJSKIH ŠPORTNIH DRUŠTEV

V prihodnjem srednjeročnem obdobju si želimo povečati sodelovanje med društvi v regiji. Za bolj učinkovito delovanje in razvoj društev bomo predlagali formalno oblikovanje skupnega delovnega telesa, ki bo postopoma oblikovalo strategijo skupnega upravljanja društev, ki bodo sicer imela svojo identiteto, ampak bodo lahko podporo dobila na enem mestu.